Nariadenie Komisie (ES) č. 263/2002
z 13. februára 2002,
ktoré mení a dopĺňa nariadenie Rady (ES) č. 2550/2001 stanovujúce podrobné pravidlá uplatňovania nariadenia Rady (ES) č. 2529/2001 o spoločnej organizácii trhu s ovčím a kozím mäsom v súvislosti so systémom prémií
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2799/98 z 15. decembra 1998, ktoré stanovuje agropeňažné úpravy na euro [1], a najmä jeho článok 9,
so zreteľom na nariadenie Rady (ES) č. 2529/2001 z 19. decembra 2001 o spoločnej organizácii trhu s ovčím a kozím mäsom [2] a najmä jeho článok 4(6), článok 5(4) a článok 11(3),
keďže:
(1) Nariadenie Komisie (ES) č. 2550/2001 [3] stanovuje pravidlá uplatnenia nariadenia (ES) č. 2529/2001 o spoločnej organizácii trhu s ovčím a kozím mäsom v súvislosti so systémom prémií, ale nedefinuje, ako sa má realizovať prepočet prémií a platieb na národnú menu členských štátov, ktoré neprijali euro. Preto je potrebné určiť metódu prepočtu na národné meny a najmä operatívnu udalosť a príslušný výmenný kurz.
(2) pokiaľ ide o operatívnu udalosť pri uplatňovaní kritérií stanovených v článku 3 (2) nariadenia (ES) č. 2799/89, je vhodné definovať ju ako prvý deň kalendárneho roka, v ktorom sa prémia vypláca. Nariadenie Komisie (ES) č. 2808/98 [4], naposledy zmenené a doplnené nariadením (ES) č. 2452/2000 [5], stanovuje podrobné pravidlá uplatňovania agropeňažného systému pre euro v poľnohospodárstve vo vzťahu k prevodnému kurzu, ktorý sa bude uplatňovať. Článok 1 tohto nariadenia stanovuje, že prevodným kurzom, ktorý sa musí použiť, je kurz najnovšie stanovený Európskou centrálnou bankou (ECB) pred operatívnou udalosťou.
(3) Avšak pre účely dosiahnutia cieľa spoločného trhu s ovcami a kozami, príslušný kurz v deň operatívnej udalosti by mal byť stanovený takým spôsobom, aby sa zabezpečila zásada, že táto pomoc, prémie a sumy nebudú ovplyvnené prudkým kolísaním výmeny národnej meny kvôli výmennému kurzu platnému v jediný deň. Preto sa ako najlepšie riešenie javí použitie príslušného priemerného prevodného kurzu predchádzajúceho mesiaca roku, v ktorom sa udeľujú prémie, a vypočítaný spôsobom pro rata temporis.
(4) Opatrenia stanovené v tomto nariadení sú v súlade so stanoviskom Riadiaceho výboru pre ovce a kozy,
PRIJALA TOTO NARIADENIE:
Článok 1
Týmto sa k nariadeniu (ES) č. 2550/2001 pridáva nasledujúci článok:
"Kapitola III a
VŠEOBECNÉ USTANOVENIA
Článok 18a
Prepočet na národnú menu
Operatívna udalosť pre príslušný prevodný kurz na prémie alebo platby, na ktoré sa vzťahujú články 4, 5 a 11 nariadenia (ES) č. 2529/2001, musí byť začiatok kalendárneho roka, na ktorý sa poskytne prémia alebo platba.
Výmenný kurz, ktorý sa použije, musí byť vypočítaný ako priemer príslušných výmenných kurzov v mesiaci decembri pred dátumom operatívnej udalosti. Komisia ho musí stanoviť v mesiaci nasledujúcom po dni operatívnej udalosti."
Článok 2
Toto nariadenia nadobúda účinnosť siedmy deň po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 2002.
Toto nariadenie je záväzné v svojej celistvosti a priamo uplatniteľné vo všetkých členských štátoch.
V Bruseli 13. februára 2002